CELEX: 62019CJ0941
Language: sk
Date: 2021-03-10 00:00:00
Title: Rozsudok Súdneho dvora (deviata komora) z 10. marca 2021.#Samohýl group a.s. proti Generálnímu ředitelství cel.#Návrh na začatie prejudiciálneho konania, ktorý podal Krajský soud v Ostravě.#Návrh na začatie prejudiciálneho konania – Spoločný colný sadzobník – Colné zaradenie – Kombinovaná nomenklatúra – Položky 3004 a 3808 – Výklad – Nariadenie (ES) č. 455/2007 – Roztok na nakvapkanie na kožu spot‑on určený pre mačky proti napadnutiu blchami a kliešťami – Terapeutické alebo profylaktické účinky.#Vec C-941/19.

ROZSUDOK SÚDNEHO DVORA (deviata komora)
   z 10. marca 2021 (
         *1
      )
   „Návrh na začatie prejudiciálneho konania – Spoločný colný sadzobník – Colné zaradenie – Kombinovaná nomenklatúra – Položky 3004 a 3808 – Výklad – Nariadenie (ES) č. 455/2007 – Roztok na nakvapkanie na kožu spot‑on určený pre mačky proti napadnutiu blchami a kliešťami – Terapeutické alebo profylaktické účinky“
   Vo veci C‑941/19,
   ktorej predmetom je návrh na začatie prejudiciálneho konania podľa článku 267 ZFEÚ, podaný rozhodnutím Krajského soudu v Ostravě (Česká republika) z 13. decembra 2019 a doručený Súdnemu dvoru 27. decembra 2019, ktorý súvisí s konaním:
   
      Samohýl group a. s.
   
   proti
   
      Generálnímu ředitelství cel,
   
   SÚDNY DVOR (deviata komora),
   v zložení: predseda deviatej komory N. Piçarra (spravodajca), sudcovia D. Šváby a K. Jürimäe,
   generálny advokát: G. Hogan,
   tajomník: A. Calot Escobar,
   so zreteľom na písomnú časť konania,
   so zreteľom na pripomienky, ktoré predložili:
   
            –
         
         
            česká vláda, v zastúpení: M. Smolek, J. Vláčil a O. Serdula, splnomocnení zástupcovia,
         
      
            –
         
         
            Európska komisia, v zastúpení: J. Hradil a M. Salyková, splnomocnení zástupcovia,
         
      so zreteľom na rozhodnutie prijaté po vypočutí generálneho advokáta, že vec bude prejednaná bez jeho návrhov,
   vyhlásil tento
   
      Rozsudok
   
   
            1
         
         
            Návrh na začatie prejudiciálneho konania sa týka výkladu položiek 3004 a 3808 kombinovanej nomenklatúry uvedenej v prílohe I nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 1987, s. 1; Mim. vyd. 02/002, s. 382), v znení vykonávacieho nariadenia Komisie (EÚ) č. 1101/2014 zo 16. októbra 2014 (Ú. v. EÚ L 312, 2014, s. 1) (ďalej len „KN“).
         
      
            2
         
         
            Tento návrh bol podaný v rámci sporu medzi spoločnosťou Samohýl group a. s. (ďalej len „Samohýl“) a Generálním ředitelstvím cel (Česká republika) vo veci záväzných informácií o nomenklatúrnom zaradení tovaru (ďalej len „ZINZ“) vydaných pre tovar s názvom „Bob Martin Clear 50 mg – roztok na nakvapkanie na kožu spot‑on pre mačky“.
         
      
      Právny rámec
   
   
      
         KN
      
   
   
            3
         
         
            Colné zaradenie tovarov dovezených do Európskej únie sa riadi KN, ktorá je založená na harmonizovanom systéme opisu a číselného označovania tovaru, zavedenom Medzinárodným dohovorom o harmonizovanom systéme opisu a číselného označovania tovaru uzatvorenom v Bruseli 14. júna 1983 na pôde Svetovej colnej organizácie (WCO) a prijatom spolu s protokolom o jeho zmene a doplnkoch z 24. júna 1986 v mene Európskeho hospodárskeho spoločenstva rozhodnutím Rady 87/369/EHS zo 7. apríla 1987 (Ú. v. ES L 198, 1987, s. 1; Mim. vyd. 02/002, s. 288, ďalej len „HS“).
         
      
            4
         
         
            KN preberá položky a podpoložky HS zložené zo šiestich čísel, pričom iba siedme a ôsme číslo tvoria vlastné triedenie podľa tejto nomenklatúry.
         
      
            5
         
         
            Podľa článku 12 ods. 1 nariadenia č. 2658/87 Európska komisia každoročne prijme nariadenie obsahujúce úplnú verziu KN a colných sadzieb vyplývajúcu z opatrení prijatých Radou Európskej únie alebo Komisiou. Toto nariadenie sa uplatňuje od 1. januára nasledujúceho kalendárneho roka.
         
      
            6
         
         
            Ako vyplýva zo spisu, ktorý má Súdny dvor k dispozícii, znenie KN uplatniteľné na skutkový stav vo veci samej, teda to z roku 2015, vychádza z nariadenia č. 1101/2014.
         
      
            7
         
         
            Prvá časť KN obsahuje oddiel I venovaný všeobecným pravidlám, ktorej časť A, nazvaná „Všeobecné pravidlá na interpretáciu [KN]“, stanovuje:
            „Zatrieďovanie tovaru do [KN] sa riadi nasledujúcimi zásadami:
            
                     1.
                  
                  
                     Názvy tried, kapitol a podkapitol majú len orientačný charakter; na právne účely sa zatriedenie určuje podľa znenia položiek a príslušných poznámok k triedam alebo kapitolám, a ak tieto položky alebo poznámky nevyžadujú inak, podľa nasledujúcich ustanovení.
                  
               …
            
                     3.
                  
                  
                     Ak má byť tovar podľa pravidla 2 písm. b) alebo z nejakých iných dôvodov prima facie zatriedený do dvoch alebo viacerých položiek, zatriedenie sa vykoná takto:
                     
                              a)
                           
                           
                              položka s najšpecifickejším opisom musí mať prednosť pred položkami so všeobecnejším opisom. Ak sa však dve alebo viac položiek, a to každá z nich, vzťahujú len na časť materiálov alebo látok, ktoré tvoria zmiešaný alebo zložený výrobok, alebo len na časť výrobkov zo súpravy dodávanej na predaj v malom, tieto položky sa považujú vo vzťahu k týmto výrobkom za rovnako špecifické, aj ak jedna z nich obsahuje úplnejší alebo presnejší opis tovaru;
                           
                        
                              b)
                           
                           
                              zmesi, tovar zložený z rôznych materiálov alebo skladajúci sa z rôznych komponentov a tovar dodávaný v súpravách na predaj v malom, ktoré sa nemôžu zatriediť podľa pravidla 3 písm. a), sa zatriedia podľa materiálu alebo komponentu, ktorý im dáva podstatný charakter, ak je možné ho určiť;
                           
                        …
                  
               …
            
                     6.
                  
                  
                     Na právne účely sa zatriedenie tovaru do podpoložiek položky určuje podľa znenia týchto podpoložiek a príslušných poznámok k podpoložkám… Na účely tohto pravidla sa tiež používajú poznámky k triedam a kapitolám, ak kontext nevyžaduje inak.“
                  
               
      
            8
         
         
            Druhá časť KN, nazvaná „Zoznam colných sadzieb“, je rozdelená na 21 tried. Trieda VI tejto časti, nazvaná „Výrobky chemického priemyslu alebo príbuzného priemyslu“, obsahuje kapitolu 30, nazvanú „Farmaceutické výrobky“, ktorá vo svojej doplnkovej poznámke uvádza:
            „Položka 3004 zahŕňa rastlinné liečivé prípravky a prípravky na základe týchto aktívnych látok: vitamíny, minerály, esenciálne aminokyseliny alebo mastné kyseliny v balení na predaj v malom. Tieto prípravky sú zatriedené do položky 3004, ak na etikete, obale alebo na sprievodnom užívateľskom návode obsahujú nasledovné údaje:
            
                     a)
                  
                  
                     špecifické choroby, ochorenia alebo ich symptómy, na ktoré je výrobok určený;
                  
               
                     b)
                  
                  
                     koncentráciu účinnej látky alebo látok v nej obsiahnutých;
                  
               
                     c)
                  
                  
                     dávkovanie; a
                  
               
                     d)
                  
                  
                     spôsob aplikácie.
                  
               Do tejto položky sú zatriedené homeopatické liečivé prípravky, ak spĺňajú podmienky uvedené v písm. a), c) a d).
            V prípade prípravkov na základe vitamínov, minerálov, esenciálnych aminokyselín alebo mastných kyselín koncentrácia jednej z týchto látok v dennej odporúčanej dávke uvedenej na etikete musí byť výrazne vyššia ako odporúčaný denný príjem potrebný na udržanie všeobecného zdravia alebo zdravého života.“
         
      
            9
         
         
            Kapitola 30 KN zahŕňa predovšetkým nasledujúcu položku a podpoložku:
            
                        „Číselný znak KN
                     
                     
                        Opis tovaru
                     
                     
                        Zmluvné colné sadzby (%)
                     
                     
                        Doplnkové jednotky
                     
                  
                        (1)
                     
                     
                        (2)
                     
                     
                        (3)
                     
                     
                        (4)
                     
                  
                        …
                     
                     
                        …
                     
                     
                        …
                     
                     
                        …
                     
                  
                        3004
                     
                     
                        Lieky (okrem tovaru položiek 3002, 3005 alebo 3006) zložené zo zmiešaných alebo nezmiešaných výrobkov na terapeutické alebo profylaktické účely, v odmeraných dávkach (vrátane takých, ktoré sú vo forme systémov na podávanie cez kožu) alebo vo formách alebo baleniach na predaj v malom:
                     
                     
                         
                     
                     
                         
                     
                  
                        …
                     
                     
                        …
                     
                     
                        …
                     
                     
                        …
                     
                  
                        3004 90 00
                     
                     
                        – Ostatné
                     
                     
                        bez cla
                     
                     
                        –
                     
                  
                        …
                     
                     
                        …
                     
                     
                        …
                     
                     
                        …“
                     
                  
      
            10
         
         
            Vysvetlivky ku KN (Ú. v. EÚ C 76, 2015, s. 1), prijaté podľa článku 9 ods. 1 nariadenia č. 2658/87, v časti týkajúcej sa kapitoly 30 tejto nomenklatúry, uvádzajú pod názvom „Všeobecne“, že „označenie výrobku ako liek v legislatíve Európskej únie (v inej ako špecificky používanej pri zatriedení do kombinovanej nomenklatúry) alebo v národnej legislatíve členských štátov, alebo v akomkoľvek liekopise, nie je rozhodujúcim faktorom pri jeho zatrieďovaní do tejto kapitoly“.
         
      
            11
         
         
            Kapitola 38 uvedená tiež v triede VI druhej časti KN, nazvaná „Rôzne chemické výrobky“, vo svojej poznámke 1 stanovuje:
            „Do tejto kapitoly nepatria:
            
                     a)
                  
                  
                     samostatne chemicky definované prvky alebo zlúčeniny okrem nasledujúcich:
                     …
                     
                              2.
                           
                           
                              insekticídy, rodenticídy, fungicídy, herbicídy, prípravky proti klíčeniu a regulátory rastu rastlín, dezinfekčné prostriedky a podobné výrobky upravené podľa opisu v položke 3808;
                           
                        
               …
            
                     d)
                  
                  
                     lieky (položka 3003 alebo 3004);
                  
               …“
         
      
            12
         
         
            Táto kapitola zahŕňa predovšetkým nasledujúcu položku a podpoložky:
            
                        „Číselný znak KN
                     
                     
                        Opis tovaru
                     
                     
                        Zmluvné colné sadzby (%)
                     
                     
                        Doplnkové jednotky
                     
                  
                        (1)
                     
                     
                        (2)
                     
                     
                        (3)
                     
                     
                        (4)
                     
                  
                        …
                     
                     
                        …
                     
                     
                        …
                     
                     
                        …
                     
                  
                        3808
                     
                     
                        Insekticídy, rodenticídy, fungicídy, herbicídy, prípravky proti klíčeniu a regulátory rastu rastlín, dezinfekčné prostriedky a podobné výrobky, vo formách alebo baleniach na predaj v malom alebo ako prípravky alebo výrobky (napríklad sírne pásy, knôty a sviečky, a mucholapky)
                     
                     
                         
                     
                     
                         
                     
                  
                        …
                     
                     
                        …
                     
                     
                        …
                     
                     
                        …
                     
                  
                        3808 91
                     
                     
                        – – Insekticídy
                     
                     
                         
                     
                     
                         
                     
                  
                        3808 91 10
                     
                     
                        – – – Na základe pyretroidov
                     
                     
                        6
                     
                     
                        –
                     
                  
                        3808 91 20
                     
                     
                        – – – Na základe chlórovaných uhľovodíkov
                     
                     
                        6
                     
                     
                        –
                     
                  
                        3808 91 30
                     
                     
                        – – – Na základe karbamátov
                     
                     
                        6
                     
                     
                        –
                     
                  
                        3808 91 40
                     
                     
                        – – – Na základe organofosforečných zlúčenín
                     
                     
                        6
                     
                     
                        –
                     
                  
                        3808 91 90
                     
                     
                        – – – Ostatné
                     
                     
                        6
                     
                     
                        –
                     
                  
                        …
                     
                     
                        …
                     
                     
                        …
                     
                     
                        …“
                     
                  
      
      
         Vysvetlivky k HS
      
   
   
            13
         
         
            Vysvetlivky HS k položke 3808, na ktoré odkazujú vysvetlivky KN týkajúce sa podpoložiek 38089110 až 38089190, stanovujú:
            „…
            Táto položka zahŕňa radu výrobkov (okrem tých, ktoré majú povahu liekov, vrátane veterinárnych liekov v zmysle položiek 3003 alebo 3004), ktoré sú určené na zničenie patogénnych zárodkov, hmyzu (komárov, molí, pásavky zemiakovej, švábov, atď.), machov a plesní, buriny, hlodavcov, voľne žijúcich vtákov, atď. Patria sem aj výrobky určené na odpudzovanie škodcov alebo na dezinfekciu osiva.
            …
            Výrobky položky 3808 možno rozdeliť takto:
            
                     1.
                  
                  
                     Insekticídy
                  
               Insekticídy zahŕňajú nielen výrobky určené na usmrcovanie hmyzu, ale aj výrobky, ktoré majú repelentný alebo atraktívny účinok. Výrobky existujú v rôznych formách, ako napr. spreje alebo bloky (proti moliam), oleje alebo tyčinky (proti komárom), prášok (proti mravcom), pásky (proti muchám), kyanový plyn pohltený v diatomite alebo v lepenke (proti blchám a všiam).
            …
            Do tejto položky patria aj výrobky na kontrolu roztočov a kliešťov (akaricidy), mäkkýšov (moluskocidy), háďatiek (nematocidy), hlodavcov (rodenticidy), vtákov (avicidy) a ďalších škodcov (napr. lampreycidy, predacidy).
            …“
         
      
            14
         
         
            Vysvetlivky HS týkajúce sa položky 3004 písm. e) vylučujú z tejto položky „insekticídy, dezinfekčné prostriedky atď. položky 3808, neupravené na vnútorné alebo vonkajšie použitie ako liečivé prípravky“.
         
      
      
         Nariadenie (ES) č. 455/2007
      
   
   
            15
         
         
            Článok 1 nariadenia Komisie (ES) č. 455/2007 z 25. apríla 2007 týkajúce sa zatriedenia určitých druhov tovaru do kombinovanej nomenklatúry (Ú. v. EÚ L 109, 2007, s. 1) stanovuje:
            „Tovar opísaný v stĺpci 1 tabuľky uvedenej v prílohe je v kombinovanej nomenklatúre zatriedený pod kód KN uvedený v stĺpci 2 tabuľky.“
         
      
            16
         
         
            Tabuľka uvedená v prílohe tohto nariadenia znie takto:
            
                        „Opis tovaru
                     
                     
                        Zatriedenie
                        (kód KN)
                     
                     
                        Dôvody
                     
                  
                        (1)
                     
                     
                        (2)
                     
                     
                        (3)
                     
                  
                        Prípravok vo forme alkoholického roztoku v pipetách, určený na predaj v malom. Jeho zloženie je takéto:
                        – fipronil (ISO) 10 g
                        – butylovaný hydroxyanizol 0,02 g (BHA, E 320)
                        – butylovaný hydroxytoluén 0,01 g (BHT, E 321)
                        – nosná látka q. s. p. 100 ml
                        Prípravok obsahuje látku s insekticídnym a akaricídnym účinkom proti parazitom, ako sú blchy, kliešte a vši, je určený na vonkajšie použitie pre domáce zvieratá (psy a mačky).
                        …“
                     
                     
                        3808 91 90
                     
                     
                        Zatriedenie je určené všeobecnými pravidlami 1 až 6 pre interpretáciu kombinovanej nomenklatúry a znením kódov KN 3808, 3808 91 a 3808 91 90.
                        Pozri tiež vysvetlivky HS k položke 3808 a podpoložkám 3808 91 až 3808 99.
                        Prípravok nemá liečebný ani profylaktický účinok v zmysle položky 3004.
                     
                  
      
      Spor vo veci samej a prejudiciálna otázka
   
   
            17
         
         
            Dňa 27. mája 2015 podala spoločnosť Samohýl žiadosť o ZINZ pre tovar označený ako „Bob Martin Clear 50 mg – roztok na nakvapkanie na kožu spot‑on pre mačky“ (ďalej len „dotknutý tovar“). Požadovala zaradiť tento tovar do podpoložky 30049000 KN, pre ktorú je stanovené oslobodenie od cla.
         
      
            18
         
         
            Tento tovar bol už skôr registrovaný ako veterinárny liečivý prípravok. Je určený pre mačky, aplikuje sa na kožu a je určený na liečbu napadnutia blchami, ktoré sú usmrtené počas 24 hodín od aplikácie, a kliešťami, ktoré sú usmrtené do 48 hodín alebo počas týždňa od aplikácie. Dodáva sa v pipetách s objemom 0,5 ml, pričom jedna pipeta obsahuje 50 mg účinnej látky fipronil, ako aj pomocné látky butylovaný hydroxyanizol E 320, butylovaný hydroxytoluén E 321, benzylalkohol a dietylénglykol monoetyléter.
         
      
            19
         
         
            Podľa listiny „Súhrn údajov o prípravku“, na ktorú vnútroštátny súd poukazuje, je dotknutý tovar zaradený do farmakoterapeutickej skupiny „Ektoparazitiká na lokálnu aplikáciu“. Fipronil je v nej opísaný ako insekticíd (insekticídny účinok proti blchám) a akaricid (akaricídny účinok proti kliešťom).
         
      
            20
         
         
            Dňa 24. júna 2015 vydal Celní úřad pro Olomoucký kraj (Česká republika) (ďalej len „colný úrad“) ZINZ, podľa ktorej zaradil dotknutý tovar do podpoložky 38089190 KN ako insekticíd, pričom použil analogicky nariadenie č. 455/2007. Colný úrad zastával názor, že tento tovar nemožno zaradiť do podpoložky 30049000, ako navrhovala Samohýl, keďže nejde o liek v zmysle položky 3004 KN.
         
      
            21
         
         
            Vzhľadom na to, že odvolanie proti tomuto rozhodnutiu bolo 17. augusta 2015 Generálním ředitelstvím cel zamietnuté, podala Samohýl žalobu na vnútroštátny súd, ktorý rozhodnutím zo 16. mája 2017 zrušil rozhodnutie zo 17. augusta 2015 a vrátil vec Generálnímu ředitelství cel na ďalšie konanie.
         
      
            22
         
         
            Dňa 17. mája 2018 vydal colný úrad novú ZINZ, ktorou bol dotknutý tovar opätovne zaradený do podpoložky 38089190 KN ako insekticíd. Odvolanie podané proti tomuto rozhodnutiu bolo Generálním ředitelstvím cel 11. septembra 2018 zamietnuté.
         
      
            23
         
         
            Samohýl následne podala žalobu proti tomuto zamietavému rozhodnutiu na vnútroštátny súd, v ktorej tvrdila, že výsledok sporu závisí od otázky colného zaradenia výrobku obsahujúceho účinnú látku nazvanú fipronil. Uviedla, že keď požiadala colný úrad o zaradenie prípravku „Moxiclear 400 + 100 mg“ určeného pre psy napadnuté alebo ohrozené zmiešanými parazitárnymi infekciami, ktorý je podľa nej porovnateľný s dotknutým tovarom vo veci samej, bol tento prípravok zaradený do podpoložky 30049000, pričom nedošlo ku skúmaniu jeho profylaktických a terapeutických účinkov.
         
      
            24
         
         
            Vnútroštátny súd spresňuje, že podstatou sporu je, či je možné dotknutý tovar definovať ako „liek“ podľa colných predpisov. Odkazuje na „názory francúzskej veterinárnej vedy v období 2008 – 2009 (École nationale vétérinaire v Toulouse, Lyone a Laboratoire de parasitologie et de mycologie médicale v Lyone)“, ktoré predložila Samohýl a z ktorých vyplýva, že dotknutý tovar je identické generikum vyrábané po uplynutí ochrannej patentovej lehoty prípravku Frontline a má totožné zloženie, totožnú indikáciu a totožnú registráciu ako veterinárny liečivý prípravok. Tento súd uvádza, že jednak účinnou látkou obsiahnutou v prípravku Frontline je rovnako ako v dotknutom tovare fipronil a že jednak má Frontline liečebné a preventívne účinky v tom zmysle, že lieči nákazu ektoparazitmi ich usmrtením. Poukazuje tiež na to, že vo Francúzsku boli vydané ZINZ na tovar s obchodným označením Frontline, pričom všetky výrobky boli zaradené do položky 3808 harmonizovaného systému s odkazom na nariadenie č. 455/2007.
         
      
            25
         
         
            Vnútroštátny súd konštatuje, že dotknutý tovar má podľa doložených písomností profylaktické účinky, inými slovami jeho podstatou je zabrániť výskytu bĺch alebo kliešťov na zvierati a predísť tak ochoreniam, ktoré majú svoj pôvod práve v uhryznutí týmito parazitmi. Dodáva, že bez prvotnej likvidácie parazitov by nemohlo dôjsť k liečeniu druhotných prejavov napadnutia týmito parazitmi. Z toho vyvodzuje, že tento tovar nemožno zaradiť do položky 3808 KN ako insekticíd, ale treba ho zaradiť do položky 3004, konkrétne do položky 30049000 KN, ako liek.
         
      
            26
         
         
            Za týchto podmienok Krajský súd v Ostravě (Česká republika) rozhodol prerušiť konanie a položiť Súdnemu dvoru túto prejudiciálnu otázku:
            „Má sa tovar označený ako ‚Bob Martin Clear 50 mg – roztok na nakvapkanie na kožu spot‑on pre mačky‘ dodávaný v pipetách (0,5 ml), ktorý obsahuje účinnú látku Fipronilum (v jednej pipete 50 mg) a pomocné látky butylovaný hydroxyanizol E 320, butylovaný hydroxytoluén E 321, benzylalkohol a dietylénglykol monoetyléter, zaradiť do položky 3004 alebo do položky 3808 [KN]?“
         
      
      O prejudiciálnej otázke
   
   
            27
         
         
            Svojou otázkou sa vnútroštátny súd v podstate pýta, či sa má KN vykladať v tom zmysle, že výrobok tvorený roztokom určeným pre mačky, ktorý sa musí aplikovať nakvapkaním na kožu (spot‑on) pomocou pipiet (0,5 ml) a ktorý obsahuje účinnú látku nazvanú fipronil (50 mg na pipetu) a pomocné látky, akými sú butylovaný hydroxyanizol E 320, butylovaný hydroxytoluén E 321, benzylalkohol a dietylénglykol monoetyléter, spadá do položky 3004 tejto nomenklatúry ako liek alebo do jej položky 3808 ako insekticíd.
         
      
            28
         
         
            Na úvod treba pripomenúť, že ak Súdny dvor rozhoduje o návrhu na začatie prejudiciálneho konania v oblasti colného zaradenia, jeho úloha spočíva prevažne v tom, aby vnútroštátnym súdom objasnil kritériá, ktorých uplatnenie im umožní správne zaradiť tovary do KN, a nie v tom, aby sám uskutočnil toto zaradenie. Kvalifikácia dotknutého tovaru totiž vyplýva z čisto skutkového zistenia, ktoré neprináleží Súdnemu dvoru vykonať v rámci prejudiciálneho konania (rozsudok z 15. mája 2019, Korado,C‑306/18, EU:C:2019:414, bod 33 a citovaná judikatúra, ako aj uznesenie z 3. decembra 2020, Siebenburgisches Nugat, C‑99/20, neuverejnené, EU:C:2020:993, bod 25 a citovaná judikatúra).
         
      
            29
         
         
            Z ustálenej judikatúry ďalej vyplýva, že v záujme právnej istoty a s cieľom uľahčiť kontroly sa má rozhodujúce kritérium pre colné zatriedenie tovarov hľadať všeobecne v ich objektívnych znakoch a vlastnostiach, ako sú definované v znení položky KN a v poznámkach k triedam alebo ku kapitolám [pozri najmä rozsudky z 12. júla 2012, TNT Freight Management (Amsterdam), C‑291/11, EU:C:2012:459, bod 30; z 19. decembra 2019, Amoena, C‑677/18, EU:C:2019:1142, bod 40, a z 26. marca 2020, Pfizer Consumer Healthcare, C‑182/19, EU:C:2020:243, bod 37].
         
      
            30
         
         
            Napokon Súdny dvor opakovane rozhodol, že vysvetlivky KN a HS sú napriek skutočnosti, že nemajú záväznú povahu, dôležitými nástrojmi na zabezpečenie jednotného uplatňovania spoločného colného sadzobníka a ako také poskytujú informácie využiteľné pre jeho výklad (pozri najmä rozsudok z 15. mája 2019, Korado, C‑306/18, EU:C:2019:414, bod 35 a citovanú judikatúru, ako aj uznesenie z 3. decembra 2020, Siebenburgisches Nugat, C‑99/20, neuverejnené, EU:C:2020:993, bod 28 a citovanú judikatúru).
         
      
            31
         
         
            Pokiaľ ide po prvé o položku 3004 KN, treba na jednej strane pripomenúť, že na účely zaradenia výrobkov do kapitoly 30 KN, do ktorej táto položka patrí, treba preskúmať, či tovary majú jasne definovaný terapeutický alebo profylaktický profil, ktorého účinok sa sústreďuje na určité funkcie zvieracieho organizmu, alebo tiež či sa môžu použiť pri prevencii alebo liečbe choroby alebo ochorenia. Na druhej strane do kapitoly 30 KN môže byť zatriedený výrobok, ktorý je na základe svojich objektívnych charakteristík a vlastností prirodzene určený na medicínske použitie (pozri v tomto zmysle rozsudok z 30. apríla 2014, Nutricia, C‑267/13, EU:C:2014:277, body 20 a 21, ako aj citovanú judikatúru).
         
      
            32
         
         
            V prejednávanej veci z rozhodnutia vnútroštátneho súdu vyplýva, že dotknutý tovar je určený na likvidáciu mačacích parazitov, a to bĺch a kliešťov. Aplikuje sa nakvapkaním na kožu (spot‑on). Miera absorpcie účinnej látky tohto tovaru, ktorou je fipronil, je u mačiek nízka. V súlade so „Súhrnom údajov o prípravku“ je výrobok zaradený do farmakoterapeutickej skupiny „Ektoparazitiká na lokálnu aplikáciu“. Tento dokument okrem toho opisuje fipronil ako insekticíd a akaricíd pôsobiaci inhibíciou GABA komplexu, ktorý vo svojom dôsledku spôsobuje nekoordinovanú činnosť nervového systému hmyzu alebo roztočov a ich smrť.
         
      
            33
         
         
            Vnútroštátny súd uvádza, že dotknutý tovar môže mať preventívny účinok pri chorobách naviazaných na výskyt bĺch a kliešťov na tele mačky. Ten istý súd však spresňuje, že tento tovar nemá terapeutické účinky, ale spôsobuje prvotnú likvidáciu parazitov, bez ktorej by nemohlo dôjsť k liečeniu druhotných prejavov napadnutia týmito parazitmi.
         
      
            34
         
         
            V tejto súvislosti Komisia zdôrazňuje, že účinná látka dotknutého tovaru, a to fipronil, účinkuje na povrchu zvieraťa, kde iba usmrcuje vonkajšie parazity, ktoré môžu byť prenášačmi rôznych chorôb.
         
      
            35
         
         
            Zdá sa teda, že preventívny účinok voči rôznym potenciálnym infekciám prenášaným parazitmi je druhoradý vo vzťahu k insekticídnemu a akaricidnému účinku dotknutého tovaru. Tento preventívny účinok teda nemožno zamieňať s terapeutickými alebo profylaktickými účinkami, ktoré charakterizujú výrobky patriace do položky 3004 KN.
         
      
            36
         
         
            Pokiaľ ide o tvrdenie spoločnosti Samohýl uplatnené pred vnútroštátnym súdom a vychádzajúce z toho, že tovar „Moxiclear 400 + 100 mg“ bol zaradený do položky 3004 KN ako liek, z rozhodnutia vnútroštátneho súdu vyplýva, že tovar „Moxiclear 400 + 100 mg“ obsahuje účinné látky imidakloprid a moxidektin, nie však fipronil, a že je určený pre psy napadnuté alebo ohrozené zmiešanými parazitárnymi infekciami, vnútornými alebo vonkajšími. Komisia vo svojich písomných pripomienkach spresňuje, že účinná látka moxidektin sa absorbuje kožou zvieraťa a po absorpcii sa distribuuje do celého tela, pričom pôsobí proti mnohým vnútorným parazitom, okrem iných parazitom napádajúcim krvný obeh, tráviacu sústavu alebo pľúca.
         
      
            37
         
         
            Za týchto podmienok prináleží vnútroštátnemu súdu overiť, či, ako tvrdí česká vláda a Komisia, treba vychádzať z toho, že dotknutý tovar nemá jasne definovaný terapeutický alebo profylaktický profil, ktorého účinok sa sústreďuje na určité funkcie zvieracieho organizmu v zmysle judikatúry citovanej v bode 31 tohto rozsudku.
         
      
            38
         
         
            V tejto súvislosti treba na jednej strane pripomenúť, že v súlade s vysvetlivkami HS týkajúcimi sa položky 3004 sú z tejto položky vylúčené insekticídy, dezinfekčné prostriedky atď. položky 3808, neupravené pre vnútorné alebo vonkajšie použitie ako liečivé prípravky. Na druhej strane Súdny dvor už rozhodol, že registrácia výrobkov ako liečivých prípravkov v členských štátoch, v ktorých sú uvádzané na trh, nie je rozhodujúca pre ich zaradenie do kapitoly 30 KN (pozri v tomto zmysle rozsudok z 15. decembra 2016, LEK, C‑700/15, EU:C:2016:959, bod 36 a citovanú judikatúru).
         
      
            39
         
         
            Pokiaľ ide po druhé o položku 3808 KN, treba poukázať na to, že v súlade s článkom 1 nariadenia č. 455/2007 sa do podpoložky 38089190 KN zaraďuje prípravok opísaný v bode 1 stĺpci 1 tabuľky uvedenej v prílohe tohto nariadenia, a to prípravok vo forme alkoholického roztoku, ktorý je dávkovaný v pipetách na predaj v malom, zložený z fipronilu (ISO) 10 g, butylovaného hydroxyanizolu (BHA, E 320) 0,02 g, butylovaného hydroxytoluénu (BHT, E 321) 0,01 g a nosnej látky q.s.p. 100 ml. Tento bod 1 okrem iného spresňuje, že tento prípravok, ktorý obsahuje látku s insekticídnym a akaricídnym účinkom proti parazitom, akými sú blchy, kliešte a vši, je určený na vonkajšie použitie pre domáce zvieratá, a to psy a mačky.
         
      
            40
         
         
            V tejto súvislosti treba pripomenúť, že nariadenie o zatriedení má všeobecnú pôsobnosť, keďže sa neuplatňuje na osobitný subjekt, ale vo všeobecnosti na výrobky, ktoré sú identické s výrobkom, ktorý bol skúmaný výborom pre colný kódex. Analogické uplatnenie takého nariadenia o zatriedení, akým je nariadenie č. 455/2007, na výrobky podobné výrobkom, na ktoré sa toto nariadenie vzťahuje, podporuje koherentný výklad KN, ako aj rovnosť zaobchádzania s hospodárskymi subjektmi (pozri v tomto zmysle rozsudok zo 4. marca 2015, Oliver Medical, C‑547/13, EU:C:2015:139, body 55 a 57, ako aj citovanú judikatúru).
         
      
            41
         
         
            V prejednávanej veci z rozhodnutia vnútroštátneho súdu vyplýva, že dotknutý tovar obsahuje rovnakú koncentráciu účinnej látky fipronil ako prípravok uvedený v bode 1 stĺpca 1 tabuľky uvedenej v prílohe nariadenia č. 455/2007. Obsahuje tiež pomocné látky butylovaný hydroxyanizol a butylovaný hydroxytoluén. Dotknutý tovar sa tak vzhľadom na svoje zloženie javí ako porovnateľný s uvedeným prípravkom.
         
      
            42
         
         
            Toto posúdenie je podporené odôvodnením nariadenia č. 455/2007, ktoré treba zohľadniť pri určení jeho pôsobnosti (pozri v tomto zmysle rozsudok z 19. decembra 2019, Amoena, C‑677/18, EU:C:2019:1142, bod 31 a citovanú judikatúru).
         
      
            43
         
         
            Zo stĺpca 3 tabuľky v prílohe nariadenia č. 455/2007 totiž najprv vyplýva, že zaradenie prípravku opísaného v bode 1 stĺpca 1 tejto tabuľky je stanovené najmä „podľa znenia kódov KN 3808, 380891 a 38089190“. Táto posledná podpoložka sa pritom vzťahuje na „ostatné“„insekticídy“, a to na iné než na základe pyreotrinidov, chlórovaných uhľovodíkov, karbamátov alebo organofosforečných zlúčením. Ďalej sa v tomto stĺpci odkazuje na „vysvetlivky HS k položke 3808 a podpoložkám 380891 až 380899“, ktoré spresňujú, že insekticídmi treba rozumieť tovary na usmrcovanie hmyzu a že tieto tovary môžu mať rôzne formy. Napokon sa v tomto odôvodnení uvádza, že „prípravok uvedený v bode 1 stĺpca 1 tabuľky uvedenej v prílohe nariadenia č. 455/2007 nemá terapeutické alebo profylaktické účinky v zmysle položky 3004“.
         
      
            44
         
         
            Dôvody, pre ktoré bol prípravok opísaný v bode 1 stĺpca 1 tabuľky uvedenej v prílohe nariadenia č. 455/2007 zaradený do podpoložky 38089190 KN, pritom možno použiť aj na dotknutý tovar. S výhradou overení, ktoré prináleží vykonať vnútroštátnemu súdu, sa totiž zdá, že tento tovar obsahuje v rovnakých pomeroch rovnakú účinnú látku, ktorá je obsiahnutá v zložení vyššie uvedeného prípravku, ako aj rovnaké pomocné látky. Okrem toho z návrhu na začatie prejudiciálneho konania vyplýva, že dotknutý tovar má rovnakú funkciu a rovnaké použitie ako vyššie uvedený prípravok, a to insekticídnu a akaricidnú funkciu proti parazitom, akými sú blchy a kliešte, a lokálne vonkajšie použitie pre domáce zvieratá, a to mačky.
         
      
            45
         
         
            Vzhľadom na vyššie uvedené úvahy treba na položenú otázku odpovedať tak, že KN sa má vykladať v tom zmysle, že výrobok tvorený roztokom určeným pre mačky, ktorý sa musí aplikovať nakvapkaním na kožu (spot‑on) pomocou pipiet (0,5 ml) a ktorý obsahuje účinnú látku nazvanú fipronil (50 mg na pipetu) a pomocné látky, akými sú butylovaný hydroxyanizol E 320, butylovaný hydroxytoluén E 321, benzylalkohol a dietylénglykol monoetyléter, spadá s výhradou, že vnútroštátny súd posúdi všetky skutkové okolnosti, ktoré má k dispozícii, do položky 3808 tejto nomenklatúry ako „insekticíd“.
         
      
      O trovách
   
   
            46
         
         
            Vzhľadom na to, že konanie pred Súdnym dvorom má vo vzťahu k účastníkom konania vo veci samej incidenčný charakter a bolo začaté v súvislosti s prekážkou postupu v konaní pred vnútroštátnym súdom, o trovách konania rozhodne tento vnútroštátny súd. Iné trovy konania, ktoré vznikli v súvislosti s predložením pripomienok Súdnemu dvoru a nie sú trovami uvedených účastníkov konania, nemôžu byť nahradené.
         
       
         
            Z týchto dôvodov Súdny dvor (deviata komora) rozhodol takto:
         
       
            
               
                  Kombinovaná nomenklatúra uvedená v prílohe I nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku, v znení vykonávacieho nariadenia Komisie (EÚ) č. 1101/2014 zo 16. októbra 2014, sa má vykladať v tom zmysle, že výrobok tvorený roztokom určeným pre mačky, ktorý sa musí aplikovať nakvapkaním na kožu (spot‑on) pomocou pipiet (0,5 ml) a ktorý obsahuje účinnú látku nazvanú fipronil (50 mg na pipetu) a pomocné látky, akými sú butylovaný hydroxyanizol E 320, butylovaný hydroxytoluén E 321, benzylalkohol a dietylénglykol monoetyléter, spadá s výhradou, že vnútroštátny súd posúdi všetky skutkové okolnosti, ktoré má k dispozícii, do položky 3808 tejto nomenklatúry ako „insekticíd“.
               
            
          
            
               
                  Podpisy
               
            
         (
         *1
      )	Jazyk konania: čeština.